

# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Diweddariad ar weithgareddau i gefnogi’r rhai sy’n cynorthwyo addysgu** |
| **DYDDIAD** | **18 Chwefror 2022** |
| **GAN** | **Jeremy Miles, Gweinidog y Gymraeg ac Addysg** |

Mae cynorthwywyr addysgu yn ran annatod o'n gweithlu addysg, yn darparu cymorth hanfodol i’n plant a’n pobl ifanc o ddydd i ddydd. Mae ganddynt rôl hollbwysig i'w chwarae o ran helpu i ymdrin ag effaith tlodi ar gyrhaeddiad addysgol a gwireddu ein huchelgeisiau cyffredin ar gyfer y Cwricwlwm i Gymru.

Mae cynorthwywyr addysgu wedi tynnu sylw ers tro at bryderon mewn perthynas â'u rolau mewn ysgolion, yn amrywio o fynediad i hyfforddiant, defnydd, a thelerau ac amodau. Fel rhan o'm hymrwymiad i gefnogi gwaith hanfodol ein cynorthwywyr addysgu, mae gwaith yn mynd rhagddo i ymateb i’r pryderon hyn gyda'n partneriaid cymdeithasol gan gynnwys yr undebau llafur addysg, Cymdeithas Llywodraeth Leol Cymru ac awdurdodau lleol.

Mae Grŵp Gorchwyl a Gorffen, sydd hefyd yn cynnwys cynorthwywyr addysgu a chynrychiolwyr penaethiaid, wedi nodi sawl maes allweddol i roi sylw iddynt:

* y defnydd a wneir o gynorthwywyr addysgu;
* mynediad at hyfforddiant a datblygiad proffesiynol;
* safoni rolau;
* cyflog, fel ystyriaeth tymor hwy i awdurdodau lleol yn seiliedig ar y canlyniadau a gyflawnwyd uchod.

Bydd fy swyddogion yn parhau â’r gwaith sydd ar y gweill gyda’n partneriaid yn ystod y misoedd nesaf i nodi’r ffordd gorau i wneud gwelliannau yn y meysydd hyn. Mae’n galonogol i mi bod cynnydd eisoes yn cael ei wneud.

**Y defnydd a wneir o gynorthwywyr addysgu**

Mae canllawiau ar ddefnydd priodol o gynorthwywyr addysgu mewn ysgolion eisoes wedi’u darparu i arweinwyr ysgol drwy Hwb. Fodd bynnag, bydd cyngor ac arweiniad pellach yn rhan o gynnig dysgu proffesiynol bywiog sy’n cael ei ddatblygu ar hyn o bryd ar y cyd â rhanddeiliaid.

Mae Grŵp Llywio Dysgu Proffesiynol Cynorthwywyr Addysgu newydd yn datblygu adnoddau ar gyfer arweinwyr a Llywodraethwyr ar y defnydd a wneir o gynorthwywyr addysgu. Bydd y pecyn dysgu proffesiynol hwn, a ddatblygwyd ar y cyd gyda penaethiaid, cynorthwywyr addysgu a staff rhanbarthol, ar gael i arweinwyr a Llywodraethwyr ar gyfer dysgu cydamserol byw ac o bell.

Rwyf hefyd bellach wedi cytuno i ariannu prosiect ymchwil cymharol i edrych ar y defnydd o gynorthwywyr addysgu mewn systemau addysg eraill, i lywio datblygiadau yn y dyfodol mewn canllawiau yn y maes hwn.

**Mynediad at hyfforddiant a datblygiad proffesiynol**

Ers 2017, mae Llywodraeth Cymru, mewn partneriaeth â’r Consortia Rhanbarthol, wedi cefnogi datblygiad Llwybr Dysgu Cynorthwywyr Addysgu (TALP) er mwyn cynyddu nifer ymgeiswyr Cynorthwywyr Addysgu Lefel Uwch, a darparu hyfforddiant i bob cynorthwyydd addysgu newydd, a chynnig cyfleoedd i ennill cymwysterau   
lefel 2 mewn rhai pynciau craidd.

Yn fwy diweddar, ers ei sefydlu, mae’r Grŵp Llywio hefyd bellach wedi bod yn nodi bylchau yn y ddarpariaeth o ddatblygiad proffesiynol a hyfforddiant i gynorthwywyr addysgu eu hunain gyda’r nod o sicrhau mynediad cyfartal at hyfforddiant cyson, o ansawdd uchel, wedi’i dargedu.

O fis Medi 2022, bydd cynorthwywyr addysgu yn cael mynediad at Hawl Dysgu Proffesiynol Cenedlaethol newydd i gefnogi’r gwaith o gyflwyno’r Cwricwlwm i Gymru, a fydd ar gael yn hawdd drwy Hwb. Bydd yr Hawl yn gwella mynediad at y cynnig dysgu proffesiynol cenedlaethol ar gyfer arweinwyr ysgol, athrawon a chynorthwywyr addysgu. Mae egwyddorion craidd yr Hawl yn cael eu datblygu ar y cyd â phartneriaid haen ganol ar hyn o bryd. Gobeithiaf allu darparu rhagor o wybodaeth am gynnwys tebygol yr Hawl cyn toriad y Pasg.

Rhan bwysig o’r cynnig dysgu proffesiynol hwn fydd sicrhau y gall penaethiaid, athrawon a chynorthwywyr addysgu ddatblygu ochr yn ochr â’i gilydd, er mwyn cynyddu’r broses o ddatblygu syniadau a dealltwriaeth ar y cyd.

Mae meysydd eraill sy'n cael eu harchwilio ar hyn o bryd yn cynnwys pennu gofynion cymwysterau sylfaenol ar gyfer cynorthwywyr addysgu, a datblygu llwybr gyrfa hyblyg ymhellach ar gyfer cynorthwywyr addysgu. Gobeithiaf allu darparu diweddariadau pellach ar gynnydd yn y maes hwn cyn diwedd tymor yr haf.

**Safoni rolau**

Un o'r materion allweddol rydym wedi cael adborth arno yw safoni rolau Cynorthwywyr Addysgu ledled Cymru. Mae hwn yn faes yr wyf wedi ymrwymo i fynd i'r afael ag ef. Bydd y Grŵp Gorchwyl a Gorffen bellach yn mynd ati i edrych ar y maes hwn, a bydd yn penderfynu a ellir gweithredu set safonol o ddisgrifiadau swydd ledled Cymru a sut.

Mae hwn yn fater cymhleth, ond gobeithiaf y gallwn gymryd camau i sicrhau mwy o eglurder a chysondeb yn y rolau a gyflawnir. Er mwyn cefnogi’r prosiect hwn mae’n bleser gennyf ddweud fy mod wedi cytuno i ariannu pecyn o weithgarwch ymchwil, i lywio gwaith y Grŵp Gorchwyl a Gorffen yn seiliedig ar brofiad o bob rhan o Gymru a mannau eraill ac i ddarparu sylfaen gadarn o dystiolaeth ar gyfer eu hadolygiad.

**Cyflog**

Mae cyflog hefyd wedi'i godi gan gynorthwywyr addysgu fel maes y mae angen rhoi sylw iddo, gan gynnwys cysondeb o fewn ac ar draws awdurdodau lleol. Rwy’n ymwybodol bod strwythurau cyflog gwahanol ar waith ledled Cymru, ac nid oes gan Lywodraeth Cymru'r gallu i bennu cyflogau ac amodau ar gyfer cynorthwywyr addysgu. Cyfrifoldeb yr awdurdodau lleol a / neu ysgolion yw hyn o hyd, ac mae gan awdurdodau unigol ddulliau gwahanol yn eu fframweithiau cyflog lleol i adlewyrchu ystyriaethau lleol. Fodd bynnag, gall y gwaith ar y defnydd a wneir a safoni ar gyfer y rolau y cyfeirir ato uchod ddod â mwy o gydlyniad i gefnogi trafodaethau cyflog, i weithio tuag at fwy o gysondeb rhwng ardaloedd awdurdodau lleol ac i gefnogi awdurdodau lleol i adlewyrchu’r rôl bwysig y mae cynorthwywyr addysgu yn ei chwarae, yn eu termau ac amodau

**Llesiant**

Mae llesiant y gweithlu addysg yn hollbwysig. Rwyf wedi comisiynu Education Support (darparwr arbenigol o adnoddau llesiant a chymorth i’r gweithlu addysg) i archwilio a datblygu pecyn pwrpasol o gymorth llesiant ar gyfer cynorthwywyr addysgu. Bydd y pecyn yn cael ei ddatblygu ar y cyd â chynorthwywyr addysgu gan ystyried eu profiadau a’u gofynion cymorth penodol. Gobeithiaf fod mewn sefyllfa i gyflwyno’r cymorth hwn mewn ysgolion yn y dyfodol agos.

**Cynrychiolaeth corff llywodraethu**

Yn olaf, byddaf yn ysgrifennu at yr holl Gyrff Llywodraethu ledled Cymru yn argymell eu bod yn neilltuo rôl **'Hyrwyddwr Cynorthwywyr Addysgu'** i un o'u haelodau, gyda chyfrifoldeb i sicrhau y ceisir persbectif a mewnbwn cynorthwywyr addysgu a'u cynnwys wrth wneud penderfyniadau allweddol o fewn yr ysgol, ac i arwain ar y Corff Llywodraethol mewn perthynas â defnydd cynorthwywyr addysgu, hyfforddiant a lles. Wrth wneud hynny, bydd yn darparu ar gyfer cynrychiolaeth cynorthwywyr addysgu o fewn Cyrff Llywodraethu a deallaf o fy nhrafodaethau â’r proffesiwn y byddai hwn yn gam pwysig a groesawir ac yn arwydd cryf.

Rwy’n gobeithio bod y mesurau a amlinellir yn y datganiad hwn yn rhoi sicrwydd i gynorthwywyr addysgu ledled Cymru o’r pwys yr wyf yn ei roi ar y gwaith hanfodol a wnânt i gefnogi dysgwyr, a’m hymrwymiad i geisio mynd i'r afael â'u pryderon. Rwy’n hyderus y bydd y gwaith sydd eisoes ar y gweill yn gwneud gwahaniaeth, ac mae’n arbennig o galonogol bod y gwaith hwn yn cael ei wneud drwy weithio mewn partneriaeth, gyda chydweithio rhwng chyflogwyr, staff, undebau llafur a swyddogion Llywodraeth Cymru. Y math hwn o gydweithio a fydd, yn fy marn i, yn arwain at welliannau cynaliadwy.